Dec 19,2018
ప్రాథమిక మార్కెట్లో మందగమనం: సెబీ
న్యూఢిల్లీ: ప్రస్తుత ఆర్థిక సంవత్సరానికి దాదాపు రూ.60,000 కోట్ల విలువైన పబ్లిక్‌ ఇష్యూలు (ఐపీవోలు) ప్రాథమిక మార్కెట్లోకి రావాల్సి ఉందని సెబీ తెలిపింది. మార్కెట్‌ పరిస్థితులు మెరుగ్గా ఉన్నప్పటికీ.. కంపెనీలు ఇనిషియల్‌ పబ్లిక్‌ ఇష్యూకు వచ్చే విషయంలో చొరవను చూపించకపోవడంపై సెబీ ఆవేదన వ్యక్తం చేసింది. అక్టోబరు ముగింపు నాటికి 24 కంపెనీలు దాదాపు రూ.30,900 కోట్ల మేర నిధుల సమీకరణ జరిపాయని. మిగతా కంపెనీలు చాలా వరకు మార్చి త్రైమాసికమే లక్ష్యంగా చేసుకొని.. అనుమతులు ఉన్నా ఐపీవోకు వచ్చేందుకు వెనుకడుగు వేస్తున్నాయని సెబీ చైర్మెన్‌ అజరు త్యాగీ తెలిపారు. ఐపీవో ప్రక్రియ వేగం పుంజుకొనేలా ఇన్వెష్ట్‌మెంట్‌ బ్యాంకర్లు చొరవ చూపాలని ఆయన కోరారు. ఐపీవో ధరల నిర్ణయం విషయంలో మరింత శ్రద్ధ కనబరిచి ఎక్కువ మంది మదుపరులు మార్కెట్లోకి అడుగుపెట్టేలా చర్యలు చేపట్టాలని త్యాగి వారికి సూచించారు. ప్రస్తుత ఆర్థిక సంవత్సరానికి దాదాపు 40 కంపెనీలు రూ.60,000 కోట్ల మేర నిధుల సమీకరణకు గాను సెబీ వద్ద అనుమతుల తీసుకున్నట్టుగా ప్రైమ్‌ డేటాబేస్‌ గణాంకాలు చెబుతున్నాయి. దీనికి అదనంగా మరో 30 కంపెనీలు సెబీ వద్ద ఐపీవో అనుమతుల కోసం దరఖాస్తు చేస్తున్నట్టుగా సమాచారం.
మీ స్నేహితులకు రికమెండ్ చెయ్యండి